SL Uradni list Evropske unije C 375/18

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 375/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„CEBOLLA FUENTES DE EBRO“

ES št.: ES-PDO-0005-0817-08.07.2010

ZGO ( ) ZOP ( X )

1. Ime:

„Cebolla Fuentes de Ebro“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Ime „Cebolla Fuentes de Ebro“ predstavlja čebulice vrste Allium cepa L., ki izhajajo iz avtohtonih sort „Cebolla Dulce de Fuentes“ in „Cebolla Blanca Gruesa de Fuentes“, ki tradicionalno izvirata iz kraja Fuentes de Ebro in sta vključeni v skupni katalog sort poljščin.

Glede na fenološko stanje v času pobiranja so komercialni tipi, zajeti v tej zaščiti označb porekla:

I. dozorela čebula, ki se pobira, ko je čebulica zrela in doseže stopnjo 9 na fenološki lestvici za čebulo, ki jo opisujejo Suso in drugi (1992),

II. mlada čebula, ki se pobira v obdobju popolne vegetacije, v katerem zraste čebulica, in sicer na stopnji 7 odebelitve čebulice na lestvici, ki so jo predlagali Suso in drugi (1992), (ITEA, izdaja 88(1), str. 46–62).

Posebne značilnosti proizvoda

— barva zunanjih luskolistov: slamnatobela. Mlada čebula je zelenobela,

— barva notranjih luskolistov: bela,

— organoleptične lastnosti: blag, rahlo pekoč okus, notranje plasti so zelo mehke in sočne, ki po zaužitju ne pustijo neprijetnega okusa.

Dozorela in mlada čebula sta lahko:

— celi,

— olupljeni: brez zunanjih luskolistov.

Čebula „Cebolla Fuentes de Ebro“ je agroživilski proizvod, ki izvira iz Aragona in ga potrošniki zelo cenijo zaradi zadovoljivega okusa, saj je čebula zelo okusna in rahlo pekoča ter v ustih ne pušča neprijetnega okusa, kar jo razlikuje od drugih vrst čebule.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

— gojenje in pobiranje.

3.6 Posebna pravila za rezanje, ribanje, pakiranje itn.:

Pravilna priprava in skladiščenje čebule, preden je poslana na trg, pomembno vplivata na končno kakovost proizvoda. To še posebej velja za sorto „Dulce de Fuentes“, za katero je značilna visoka vsebnost vode, kar ji zagotavlja posebno sočnost, vendar tudi lahka pokvarljivost med pripravo in prevozom, kot je navedeno v knjigi „Variedades autóctonas de cebollas españolas“ Miguela Carraveda in Cristina Mallor IBSN 84-8380-0006-5 in članku Cristine Mallor v reviji „Horticultura“ št. 205 iz marca 2008.

Lokalni prodajalci z območja imajo potrebne izkušnje pri ravnanju s to vrsto čebule med prevozom, pripravo, pakiranjem in poznejšim skladiščenjem čebulic, in sicer v skladu s staro tradicijo gojenja tega proizvoda na zadevnem območju. Tradicionalno, in sicer v prvi tretjini dvajsetega stoletja, so predniki sedanjih prodajalcev gojili čebulo in jo pripravili za trg v obliki pletenic ali kit, ki so jih izdelovali sami s spletanjem stebel, in jih nato v vozovih prepeljali do njihovega cilja. Od 40-ih let naprej so čebulo transportirali s pomočjo železnice ali cest, da so jo lahko prodajali na trgih, ki so bila bolj oddaljena od območja pridelave. Gre za postopke, ki so jih začela podjetja iz skupine prosilcev za ZOP. Izkušnje pri ravnanju s čebulo, pridobljene od leta 1980, so ta podjetja spodbudila, da odprejo prve obrate za skladiščenje, pripravo in pakiranje čebule.

Zato je treba pakiranje proizvoda izvesti na geografskem območju, določenim z ZOP, saj se ta čebula, kot je bilo že omenjeno, hitro pokvari, prevoz pa lahko poslabša njeno kakovost. To tudi zagotavlja, da sta poreklo in sledljivost zaščitena med celotnim postopkom prevoza na cilj, in zmanjšuje število stopenj priprave, ki lahko povzročijo slabšo kakovost čebule, ki je zaščitena z ZOP.

Izvajalec pakiranja mora uporabljati postopke, ki zagotavljajo, da je čebula, zaščitena z ZOP, pakirana ločeno od druge čebule.

3.7 Posebna pravila za označevanje:

Vsak paket ali embalaža, mora poleg tega, da izpolnjuje pravila o označevanju iz veljavne zakonodaje, vključevati naslednje informacije:

— simbol ZOP in ime „Cebolla Fuentes de Ebro“,

— ime ali ime izvajalca pakiranja/špediterja,

— serijsko številko,

— besedi „temprana“ (mlada) ali „pelada“ (olupljena), kadar je ustrezno,

— oštevilčeno sekundarno etiketo.

4. Kratka opredelitev geografskega območja:

Geografsko območje čebule „Cebolla Fuentes de Ebro“, ki jo zajema zaščita označbe porekla, obsega zemljišča naslednjih občin province Zaragoza: Fuentes de Ebro, Mediana de Aragón, Osera de Ebro, Pina de Ebro, Quinto in Villafranca de Ebro.

5. Povezanost z geografskim območjem:

5.1 Posebnosti geografskega območja:

Območje, na katerem se prideluje čebula „Cebolla Fuentes de Ebro“, se nahaja v osrednji dolini reke Ebro, ki ima izrazito celinsko sredozemsko podnebje. Poznano je kot „terciarna depresija reke Ebro“, zemlja pa ima močan rečni značaj in je bogata s sadro in kalcijevim karbonatom.

Za območje je značilno suho in celinsko podnebje z vetrom. Suho podnebje, ki se odraža v meritvah količine dežja, pri čemer je letna količina padavin približno 350 mm, razporejena po letnih časih, z največ dežja v obdobju jesenskega enakonočja in najmanj v obdobju pomladanskega enakonočja, skupaj s povišanimi temperaturami, je dokaz za obstoj podaljšanega obdobja pomanjkanja vode (od junija do oktobra).

Celinsko podnebje povzroča velike razlike med visokimi poletnimi in nizkimi zimskimi temperaturami. Povprečna letna izoterma je med 13 °C in 15 °C. Kar zadeva najnižje temperature, lahko v določenih obdobjih temperatura pade na 5 °C, najbolj skrajne nizke temperature pa se pojavljajo decembra in januarja. Najvišje povprečne poletne temperature presegajo 30 °C, najbolj vroči meseci pa so junij, julij in avgust, v katerih lahko najvišje absolutne temperature na območju dosežejo 40 °C.

Kar zadeva veter, je treba poudariti učinek vetra „cierzo“ na območje pridelave. To je zelo hladen, suh in močan veter, ki piha iz doline reke Ebro in nastane zaradi razlike v pritisku med Kantabrijskim in Sredozemskim morjem, ko je območje nizkega pritiska nad slednjim in območje visokega pritiska nad prvim.

Če povzamemo, za to območje je značilna rodovitna zemlja, ki je bogata s sodro in kalcijevim karbonatom ter ima povečano pH vrednost, ter stepska in vetrovna mikroklima z malo dežja.

5.2 Posebnosti proizvoda:

Čebula „Cebolla Fuentes de Ebro“ se močno razlikuje od druge zelenjave, ki se prideluje na območju, in sicer zaradi posebnih značilnosti. Ima grobo steblo, zunanjo slamnatobelo barvo, notranje plasti pa so bele in mehke. Najbolj poznana značilnost te čebule pa je rahlo pekoč okus. Ljudje pravijo, da „ni močna in ima rahlo sladek okus“.

Iz prehranskega vidika jo je najbolje uživati surovo, najboljša pa je sorta „Cebolla Fuentes de Ebro“, saj ni preveč pekoča in ne pušča dolgotrajnega okusa po zaužitju kot druge čebule, kar je zelo pomembno za potrošnike, ki surove čebule zato ne vključijo v svojo prehrano.

Ta čebula je po vsej Španiji dobro znana kot alternativa bolj pekočim čebulam, cenjena pa je tudi zaradi prijetne teksture in osvežilnega okusa. Tri najpomembnejše lastnosti čebule „Cebolla Fuentes de Ebro“ za potrošnike so: njen rahlo pekoč okus, sočnost v solati in izvor iz Aragona, in sicer na podlagi raziskave, ki jo je izvedel center Centro de Tecnología Agroalimentaria del Gobierno de Aragón in jo objavil v tehničnem pregledu „Surcos de Aragón“ št. 66 (2000).

Ti vidiki razlikujejo to čebulo od drugih sort in zato se uživa predvsem surova.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Značilnosti prsti, suho in vetrovno podnebje ter starodavne namakalne možnosti na območju pridelave, skupaj s postopki gojenja in rastlinskega materiala, ki se uporablja za pridelavo čebule „Cebolla Fuentes de Ebro“, so ključni za rast čebule z rahlo pekočim okusom, kar je glavna značilnost proizvoda, ki ga razlikuje od drugih čebul.

Genski material te čebule se je uporabljal za gojenje rastlin izven edafskega podnebnega obsega območja gojenja, navedenega tukaj, ugotovljeno pa je bilo, da čebula izgubi svojo velikost in teksturo ter zlasti svoj značilen rahlo pekoč okus (Informaciones Técnicas št. 110 in 127, ki ga je objavila Dirreción General de Tecnología del Gobierno de Aragón v letih 2002 in 2003).

Najpomembnejši vidiki, ki pojasnjujejo to vzročno povezavo med območjem in proizvodom, zlasti kar zadeva njegov rahlo pekoč okus, so po eni strani izredno suho podnebje, ki povzroča pomanjkanje vode na zelo specifičnih delih cikla gojenja, kljub možnosti namakanja z vodo iz reke Ebro, in po drugi strani posebna edafska struktura zadevnega območja, ki je mešanica prsti, nastale na kvartarnih materialih na podlagi rečne dinamike reke Ebro, in prsti z visoko vsebnostjo sadre in kalcijevega karbonata, ki je značilna za osrednji del depresije reke Ebro. Mešanica in spreminjanje tega materiala več stoletij prek aluvialne in kuluvialne dinamike sta povzročila mešanje prsti, v kateri se ta zelenjava goji, s teksturo USDA, ki vključuje ilovico, peščeno ilovico in muljasto ilovico, in povečala vsebnost sadre in kalcijevega karbonata, rahlo alkalen pH in nizke ravni organskih snovi v vseh plasteh prsti. Vse to potrjuje posebno rodovitnost, za katero je značilna velika vsebnost nekaterih makro- in mikrohranilnih snovi, ki jih rastlina lahko izkorišča zaradi višjih pH vrednosti, vse to pa prispeva k rahlo pekočemu okusu kot razlikovalni značilnosti končnega proizvoda.

Sklic na objavo specifikacije:

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/-CebollaFuentesdeEbro.pdf

(1) UL L 93, 31.3.2006, str. 12.